钦定古今图书集成/明伦汇编/官常典/第716卷 > 元显和
## 钦定古今图书集成/明伦汇编/官常典/第716卷 > 元显和

按《畿辅通志》：济阴王小新成子丽，丽子显和，少有节
操，历司徒记室参军。司徒崔光每见之曰：“元参军风
流清秀，容止闲雅，乃宰相之器。”除徐州安东府长史。
刺史元法僧叛，显和与战被擒，执手命与连坐。显和
曰：“显和与阿翁同源别泒，皆是磐石之宗。一朝以地
外叛，若遇董狐，能无惭德。”遂不肯坐。法僧犹欲慰谕，
显和曰：“乃可死作恶鬼，不能生为叛臣。”及将杀之，神
色自若。建义初，赠秦州刺史。